Onnettomuustutkintakeskus kritisoi, ettei saanut nopeasti tietoa Helsinki-Vantaan vaaratilanteesta. Osa tärkeistä tiedoista on jo menetetty. Norwegianin kone oli tulossa Krakovasta, Turkish Airlinesin Istanbulista.

Norwegianin lentäjät eivät reagoineet Helsinki-Vantaan lennonjohdon ylösvetokäskyyn. Kuvituskuva. NORWEGIAN

Helsinki-Vantaan lentokentällä tapahtui perjantai-iltana erittäin vakava vaaratilanne. Osallisena oli kaksi matkustajakonetta: Toinen Turkish Airlinesin, toinen Norwegianin.

Turkish Airlinesin kone oli juuri laskeutunut, kun vaaratilanne syntyi. Norwegianin kone laskeutui samalle kiitotielle.

– Lennonjohto on huomannut tämän tilanteen. Lennonjohto on antanut jäljempänä laskeutuneelle Norwegianille ylösvetokäskyn. Siihen ei ole reagoitu, johtaja, dosentti Veli-Pekka Nurmi Onnettomuuskeskuksesta sanoo Iltalehdelle.

– Jos siihen olisi reagoitu, niin tässä ei olisi ollut mitään juttua. On ihan normaali toimenpide tehdä ylösveto. Kun siihen ei ole reagoitu ja on tultu alas, niin se tekee tästä merkittävän.

Nurmi ei kommentoi, kuinka läheltä koneet menivät toisiaan. Tilanne on joka tapauksessa ollut vakava.

Onko tämä niin vakava vaaratilanne kuin maallikon korvaan kuulostaa?

– On. Jos varatulle kiitotielle laskeudutaan, se on aina merkittävä paikka. Näin ei saisi koskaan käydä. Jos näin on, niin siinä vähän kuin tuurilla selvitään eteenpäin.

Ilmoitus viivästyi

Tilanteessa on toinenkin erikoinen seikka: Onnettomuustutkintakeskus ei saanut heti tietoa vaaratilanteesta. Onnettomuudessa osallisena ollut Turkish Airlinesin kone ehti lähteä jo Istanbuliin. Näin ollen tästä koneesta ei tulla samaan tutkinnan kannalta tärkeitä äänitallenteita.

Miksi ilmoittaminen viivästyi?

– Sitä on minulta turha kysyä. Sitä voi kysyä ilmoittajalta.

Kenellä on ilmoitusvastuu?

– Lennonjohdosta se tieto tulee.

Nurmi muistuttaa, että ohjaamon äänitallenne on lahjomaton. Nyt toista osapuolta päästään kuulemaan vasta Istanbulissa. Suomesta on jo annettu Turkkiin tieto asiasta.

– Nyt kun ohjaajat päästään kuulemaan, niin he ovat ehtineet fundeerata asiaa ja voivat satuilla ihan mitä lystäävät. Kuuleminen ja tallenne ovat ihan eri tasoisia.

Onnettomuustutkintakeskus reagoi asiaan heti, kun tiedon sai, mutta siinä vaiheessa oli jo myöhäistä. Turkish Airlinesin kone oli jo ilmassa.

Onnettomuustutkintakeskus on käynnistänyt alustavan tutkinnan kyseisestä ilmailun vaaratilanteesta.

Norwegian vahvisti myöhään perjantai-iltana Iltalehdelle, että tilanteessa osapuolena ollut Norwegianin kone oli tulossa Helsinkiin Puolan Krakovasta. Lennon numero oli D8351. Se laskeutui Helsinkiin kello 17.15.

17.15 laskeutui Helsinkiin myös Turkish Airlinesin kone Istanbulista. Tämä on ainoa Turkish Airlinesin lento, jonka laskeutumisaika täsmää Norwegianin lentoon.

– Teemme yhteistyötä Suomen viranomaisten kanssa saadaksemme lisätietoa lennosta. Emme voi kommentoida tapausta enempää käynnissä olevien tutkimusten vuoksi, Norwegianin viestinnästä kommentoitiin Iltalehdelle kello 22.16 perjantai-iltana.

Olitko paikalla? Lähetä teksti, kuva, video tai WhatsApp-viesti numeroon 040 778 4854 tai sähköpostilla il.toimitus@iltalehti.fi.

Juttua päivitetty kello 22.32: Lisätty Norwegianin kommentit ja lisätiedot lennoista.